
E L Ő T E R J E S Z T É S

Sülysáp Város Önkormányzata Képviselő-testületének
2015. május 21-én tartandó munkaterv szerinti ülésére

7. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2015. (V. 21.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2015. május 14.


Horinka László s.k.


polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2015. április 23-ai ülése óta 1 képviselő-testületi döntés végrehajtási határideje járt le az alábbiak szerint:

	Határozat száma
	Határozat kelte
	Döntés
	Határidő
	Állapot

	31/2015
	2015-03-19
	Intézmények szünetmentes áramellátása
	2015-04-30
	Végrehajtva

	
	
	
	
	


II. Tájékoztató az előző ülés óta történt fontosabb eseményekről
· Az előző képviselő-testületi ülés (pontosabban PVB ülést követően) az egyik legfontosabb feladat a pénzügyi vezető lemondását követő helyzet megoldása volt. Hosszas pályáztatásra és gondolkodásra nem volt idő, tekintettel a kialakult helyzetre, ezért pályáztatás nélkül, a látókörünkben lévő személyek közül igyekeztünk kiválasztani az általunk legjobbnak ítélt jelöltet. Hivatalosan május végétől Koza Balázs kókai lakos látja el a pénzügyi iroda vezetési feladatait. 
· Szintén egy régóta húzódó személyi kérdésre próbáltunk jegyző asszonnyal pontot tenni április 24-én, nevezetesen a betöltetlen közterült-felügyelői állásra érkezett 1 fő pályázó meghallgatására került sor. A jelöltet egybehangzóan nem tartottuk alkalmasnak, ezért felvételére nem került sor. 

· Április 24-én a Tápiómenti Települések Csatornamű és Vízgazdálkodási Társulatának elnökhelyettesekként. a tápiószecsői polgármester meghívására, közmeghallgatáson vettem részt a szomszédos településen, Tápiószecsőn, azon belül Magdolna telepen, ahol a csatornázási projekten kívül számos olyan kérdés is megfogalmazódott az ott élők részéről, amely főként sülysápi vonatkozású, úgymint a Magdolna utcai súly- és sebesség korlátozás, fekvőrendőr elhelyezés és más ehhez hasonlók. Ebből is látszik, hogy a Magdolna telepen élők ezer szállal kötődnek településünkhöz.

· Az elmúlt időszakban is a legfontosabb és legtöbb energiát igénylő feladat a csatorna beruházás befejezésével kapcsolatosan felmerült problémák megoldása és az előrekötések mielőbbi elindítása volt. Az elvégzett munkának köszönhetően az önkormányzati ingatlanok élőre kötése megkezdődött, így ma már elmondhatom, hogy a Vörösmarty utcai tagiskola, a Balassi utcai óvoda, a bölcsőde, a WAMKK, a városi piac már az új csatornahálózatba bocsájtja a keletkezett szennyvízet. Ugyanakkor meg kell jegyezni, hogy a lakossági élőrekötések a mai napon (2015-05-14) még mindig nem indíthatók, tekintettel arra, hogy egy 5.390,- Ft-os díjat mind a TRV Zrt., mind pedig az Aquator Kft. meg szeretne kapni a víziközmű társulattól, mely szervezet ezt csak egyszer képes megfizetni. 
· Az előző testületi ülésen Glonek doktornővel kialakult konfliktus/vita következtében április 28-án egy személyes megbeszélésre került sor a doktornővel, melyen rögzítettük, hogy fogászati körzet működtetése nem folyhat úgy, mint ahogy eddig történt, mindenképpen stabil kiszámítható rendelésre, lehetőleg helyben történő helyettesítésre és megfelelő színvonalú ellátásra van szükség ahhoz, hogy a doktornővel a jövőben együtt tudjunk dolgozni. Az előzőek érdekében május 12-éig egy intézkedési tervet kértem a doktornőtől, amely a célok eléréséhez vezethet. Amennyiben az intézkedési terv általam elfogadásra kerül, úgy 2015. augusztus végéig kell kialakítani a körzet új típusú működését, ellenkező esetben szerződésbontásra kerül sor. 

· Április 29-én Sülysápon került sor a Tápiómenti Települések Csatornamű és Vízgazdálkodási Társulatának 2015. évi taggyűlésére, amelyen a kötelező formaságok (úgy mint mérlegbeszámoló elfogadása, 2015. évi költségterv elfogadása, stb.) mellett a megjelent tagok tájékoztatást kaptak a szennyvízprojekt aktuális állásáról, a majdani üzemeltető tájékoztatta a résztvevőket a rákötések menetéről és sok olyan megoldandó probléma is terítékre került, amelyek hátráltatják a projekt befejezését. Ezek közé tartozik a társulat likviditási helyzete és a legalább három hónapos próbaüzem szeptember 30-ig történő befejezése. 

· Május 4-én önkormányzatunk közmeghallgatást tartott, az ott elhangzottakat a Tisztelt Képviselő-társak ismerik, hiszen szinte kivétel nélkül jelen voltak. A közmeghallgatáson hozott döntéseket időközben végrehajtottuk, a nyári gyermekétkeztetésre vonatkozó igényünket benyújtottuk, a gépkocsi beszerzési pályázatot benyújtottuk. (Érdekességképpen jegyzem meg, hogy a gépkocsi beszerzésre vonatkozó pályázat már az előző fordulóban, mintegy másfél évvel ezelőtt, a megnyitást követően 8 óra múlva került lezárásra, míg most 3:15 perc után elfogyott a keret.)

· Május 5-én végre előrelépés történt a Sülysápon tervezett mentési pont ügyében: dr. Engelbrecht Imre regionális igazgató úr és két munkatársa érkezett hozzánk egy megbeszélésre, valamint helyszíni szemlére. A helyszíni szemle során megtekintettük a felajánlott Iskola utcai épületet, majd megnéztük az időközben megüresedett, a Kisközben található lakást is. A jelenlévő mentős szakemberek egybehangzóan a Kisközben található épület mellett álltak ki, mivel ennél az épületnél nem csak a 12 órás mentési pont lehetősége biztosítható, hanem a későbbiekben a 24 órás mentési pont, sőt egy állandó mentőállomás is elhelyezhető itt. Igazgató úr részére egy-két napon belül elküldtük az épület alaprajzát, jelenleg pedig válaszukat várjuk arra vonatkozóan, hogy milyen átalakításokat, módosításokat kellene elvégezni az épületen a mentési pont indulásához.
· A városközpontban található, a Fővárosi gázművek tulajdonában lévő épületben kezdte meg egy európai uniós projekt végrehajtását a Sorskerék Alapítvány. Tisztelt Képviselő-társak előtt ismert, hogy e projekt keretében a megváltozott munkaképességű és tartós munkanélküli személyek képzése, majd foglalkoztatása valósult meg. Az alapítvány projektje tartalmazta egy családi napközire épülő szolgáltató központ létrehozását-működtetését is. Ezt a szolgáltató központot Happy Centrum néven mindannyian ismerhetjük, hiszen a település rendezvényein rendszeresen részt vettek és színesítették programjainkat. A Happy Centrum dolgozói meghívására alpolgármester úrral látogatást tettünk az épületben és meghallgattuk a központ vezetőjének, a szolgáltatás központ fennmaradása mellett felhozott érveit, tekintettel arra, hogy az uniós projekt lezárultával (2015. május 31.) a gázművekkel kötött bérleti szerződésük lejár és nagy valószínűséggel nem tudnák kitermelni a bérleti díj összegét. Az előzőek kapcsán kerestem meg a Fővárosi Gázművek illetékes osztályát, ahol érdeklődésemre elmondták, hogy a bérleti szerződés lejártával az épületet kiürítve vissza kell vegyék, azonban az épület értékesítését tervezik és javasolták, hogy önkormányzatunk fontolja meg az épület megvásárlásának lehetőségét. Ebben az esetben ugyanis a Happy Centrum akár tovább tud működni városunkban, amennyiben az általuk használt épületrész után nem kellene bérleti díjat fizetniük. Emellett önkormányzatunk az épület többi részét saját céljaira hasznosíthatná.

· Május 7-én a Duna Aszfalt Kft. közmű üzletágának vezetőjével, Herédi Lászlóval találkoztam, aki ígéretet tett arra, hogy az önkormányzat és az EBM Hungary Kft. között létrejött ingatlan adásvételi szerződésben rögzített kötelezettségvállalást, a korábbi ígéretük szerint átvállalják és megépítik az EBM területén azt a 200-250 méteres belső csatorna szakaszt, amelyet eredetileg vállaltak, majd később kihátráltak emögül.
· Május 7-én megalakult a Civil Kerekasztal városunkban, megjelent civil szervezetek részvételével, elnöküknek Szücsi Csaba képviselőt választották. 

Sülysáp, 2015. május 14.

Horinka László s.k.

